ରାଜ୍ୟ ଟେଲି ପୁରସ୍କାର ପ୍ରଦାନ ଉତ୍ସବ, ଟେଲିଫିଲ୍ମ ପେନସନ ଶ୍ରେଷ୍ଠ LocalWire-Odisha LocalWire\nରାଜ୍ୟ ଟେଲି ପୁରସ୍କାର ପ୍ରଦାନ ଉତ୍ସବ, ଟେଲିଫିଲ୍ମ ପେନସନ ଶ୍ରେଷ୍ଠ\nଭୁବନେଶ୍ୱର, ଡିସେମ୍ବର ୨୦(ଲୋକାଲ ୱାୟାର): ଓଡ଼ିଆ ଭାଷା, ସାହିତ୍ୟ ଓ ସଂସ୍କୃତି ବିଭାଗ ପକ୍ଷରୁ ସପ୍ତମ ରାଜ୍ୟ ଟେଲି ପୁରସ୍କାର-୨୦୧୯ ପ୍ରଦାନ ଉତ୍ସବ ଶୁକ୍ରବାର ସନ୍ଧ୍ୟାରେ ଉକ୍ରଳ ମଣ୍ଡପ ଠାରେ ଅନୁଷ୍ଠିତ ହୋଇଯାଇଛି ।\nଉତ୍ସବରେ ପ୍ରଥମ ଥର ପାଇଁ ସମସ୍ତ ୨୦ଟି ବିଭାଗରେ ପୁରସ୍କାର ଦିଆଯାଇଥିଲା । ଶ୍ରେଷ୍ଠ ଟେଲି ଫିଲ୍ମ 'ପେନସନ' ପାଇଁ ପ୍ରଯୋଜନାରେ ମାଥ୍ୟୁ ଜେନିଫ୍ ଜୋସେଫ୍ ଓ ଶିଳ୍ପା କ୍ରିଷ୍ଣନ ଶୁକ୍ଳା ପୁରସ୍କାର ଗ୍ରହଣ କରିଥିଲେ ।\nପୁରସ୍କାର ସ୍ୱରୂପ ୧୫ ହଜାର ଟଙ୍କା, ପୁଷ୍ପଗୁଚ୍ଛ, ଉପଢୌକନ, ସ୍ମୃତିଫଳକ ଓ ଟ୍ରଫି ଦିଆଯାଇଥିଲା । ନିର୍ଦ୍ଦେଶନାରେ 'ପାଇକ ବିଦ୍ରୋହ' ଲାଗି ଅନୁଜ ତ୍ୟାଗୀ ଓ ନିଶ୍ଚୟ ରାଉତ ୧୦ ହଜାର ଟଙ୍କା ଓ ପୁଷ୍ପଗୁଚ୍ଛ, ଉପଢୌକନ, ସ୍ମୃତିଫଳକ ଓ ଟ୍ରଫି ଗ୍ରହଣ କରିଥିଲେ ।\nଶ୍ରେଷ୍ଠ ଟେଲି ଧାରାବାହିକ ଭାବେ ପ୍ରଦ୍ୟୁମ୍ନ ଲେଙ୍କାଙ୍କ ପ୍ରଯୋଜିତ 'ରହିଛି ରହିବି ତୋରି ପାଇଁ' ପୁରସ୍କାର ସ୍ୱରୂପ ୫୦ ହଜାର ଟଙ୍କା ପାଇଛି ।\nଶ୍ରେଷ୍ଠ ନିର୍ଦ୍ଦେଶକ ହରିଶ ମହାନ୍ତି 'ରହିଛି ରହିବି ତୋରି ପାଇଁ', ଶ୍ରେଷ୍ଠ ଅଭିନେତା ଜୟନ୍ତ ସାନ୍ତରା 'ପେନସନ' ଓ ଶ୍ରେଷ୍ଠ ଅଭିନେତ୍ରୀ ଯୁଗ୍ମ ଭାବେ ସୋଫିଆ ସିକନ୍ଦର 'ରହିଛି ରହିବି ତୋରି ପାଇଁ', ସୋନାଲି ନାୟକ 'କମଲି'ଙ୍କୁ ପୁରସ୍କୃତ କରାଯାଇଛି ।\nସମସ୍ତ ଜୁରୀ ସଦସ୍ୟ ଏବଂ ଓଡ଼ିଶା ଟେଲି କଳାକାର ଆସୋସିଏସନ୍ ସମ୍ପାଦକ ନରେନ୍ଦ୍ର ପାତ୍ରଙ୍କୁ ସମ୍ବର୍ଦ୍ଧିତ କରାଯାଇଥିଲା ।\nମୋଟ୍ ୧୭ଟି ଟେଲି ଫିଲ୍ମ ଓ ଧାରାବାହିକ ଜୁରୀଙ୍କ ପାଖକୁ ଆସିଥିଲା । ସେଥିରେ ୧୦ଟି ଧାରାବାହିକ ଓ ୭ଟି ଟେଲି ଫିଲ୍ମ ରହିଥିଲା । ସେସବୁକୁ ବିଚାରକୁ ନେଇ ଜୁରୀମାନେ ପୁରସ୍କାର ଚୟନ କରିଥିଲେ ।\n୨୦ଟି ବିଭାଗରେ ମୋଟ୍ ୩ଲକ୍ଷ ୧୦ ହଜାର ଟଙ୍କାର ପୁରସ୍କାର ରାଶି ପ୍ରଦାନ କରାଯାଇଥିଲା ।\nପୁରସ୍କାର ବିତରଣ ଉତ୍ସବରେ ଓଡ଼ିଆ ଭାଷା, ସାହିତ୍ୟ ଓ ସଂସ୍କୃତି ବିଭାଗ ମନ୍ତ୍ରୀ ଜ୍ୟୋତପ୍ରକାଶ ପାଣିଗ୍ରାହୀ, ପ୍ରମୁଖ ଶାସନ ସଚିବ ମନୋରଞ୍ଜନ ପାଣିଗ୍ରାହୀ, ଟେଲି ପୁରସ୍କାର ଜୁରୀ କମିଟି ଅଧ୍ୟକ୍ଷ ଡା. ଶୈଳେଶ୍ୱର ନନ୍ଦ, ସ୍ୱତନ୍ତ୍ର ଶାସନ ସଚିବ ଓଡ଼ିଶା ସଙ୍ଗୀତ ନାଟକ ଏକାଡେମୀ ସଭାପତି ଡ. ରାମକୃଷ୍ଣ ସାହୁ, ଯୁଗ୍ମ ନିର୍ଦ୍ଦେଶକ ତଥା ଯୁଗ୍ମ ଶାସନ ସଚିବ ସଂଘମିତ୍ରା ଶତପଥୀ, ଓଡ଼ିଶା ସଙ୍ଗୀତ ନାଟକ ଏକାଡେମୀ ସଚିବ ଗୁରୁ ଡ. ବିଜୟ କୁମାର ଜେନା ଉପସ୍ଥିତ ଥିଲେ ।
